חוץ מכל מה שעשתה בנוגע לתחקיר "עובדה" על תיירות המרפא, יעל גרמן לא עושה דבר בנוגע לתחקיר "עובדה" על תיירות המרפא
"עבר כמעט שבוע ממועד שידורו של תחקיר עובדה ביחס לתיירות המרפא וכמה מכוכביה. וגם מפרסומים בהארץ ובמקומות אחרים בעקבות התחקיר. הרבה דברים נאמרו, לכאן ולכאן. רק מישהי אחת נאלמה דום: שרת הבריאות יעל גרמן. זה די מוזר. מדובר בכל זאת במגרש שלה, במשמרת שלה. התירוץ של שתיקה עד שהוועדה שמינתה לבדיקת התחום תסיים את עבודתה לא מחזיק מים. [...] האם יכול להיות שחברותו הקרובה של מנהיג המפלגה עם אחד מנשואי התחקיר משתקת את גרמן?", תוהה העיתונאי אורי משגב ברשימה שפורסמה היום (22.12.13) בבלוג שהוא מנהל באתר "הארץ". ובינתיים, במציאות: השרה גרמן התבטאה לפני כשבוע בגנות התופעה והאישים המעורבים בה, ופנתה למערכת אכיפת החוק בדרישה לבדוק חשדות לביצוע מעשים פליליים. פנייתה סוקרה בהרחבה בכלי תקשורת שונים.